
רקע עובדתי וטענות הצדדים

1. כתב התביעה, שהוגש ביום 26.1.25, דן בתוקפו של הסכם בין המבקשת למשיבה מיום 15.8.21 (נספח 1 לבקשה; להלן – ההסכם), בעניין פיתוח ובנייה של שטח של כ – 160 דונם במערב רעננה, רובו בבעלות פרטית של המשיבה, במקרקעין הידועים כגוש 7650 חלקות 4, 38, 273, 40, 288, 307 וכגוש 7561 חלקה 5 (להלן – המקרקעין). 

המשיבה הינה עמותה חינוכית והמקרקעין משמשים אותה כיום להפעלת כפר נוער חקלאי. בתביעה מבוקש להצהיר כי ההסכם תקף ולהורות למשיבה להימנע מקידום תכנית בקשר למקרקעין בועדה המחוזית שלא לפי הוראות ההסכם, ובפרט תכנית הכוללת למעלה מ-1,250 יחידות דיור.

1. המשיבה פועלת מאז שנת 2009 לקידום תוכנית בניין ערים במקרקעין, לצורך הקמת מרכז עירוני הכולל מתחמי מגורים, תעסוקה, חינוך ופנאי (להלן – תוכנית כפר בתיה או התוכנית). 


ההסכם עוסק בעיקרו בתכנון והבנייה של המקרקעין בתחומי התוכנית, לרבות בהגבלת מספר יחידות הדיור שיתבקשו בתכנית, בתמורות שתקבל המבקשת מהמשיבה במאות מיליוני ₪ כהשתתפות בעלות הפיתוח הסביבתי, בסוגית היטל ההשבחה, וכן בתנאים המתלים לכניסת ההסכם לתוקף, עליהם אעמוד להלן. 

במקביל, מקימה המשיבה בחלקה 298 באותו גוש קמפוס חינוכי, בעלות של כ-300 מיליון ₪ לפי התגובה, ולשם כך הגישה תכנית בינוי ובקשה להיתר (להלן – תוכנית הקמפוס החינוכי). תכנית הבינוי אושרה ביום 28.12.21, וביום 18.8.22 ניתן היתר הבניה.  

1. תוכנית כפר בתיה הובאה בפני הוועדה המקומית לתכנון ובנייה רעננה בחודש ינואר 2022. בתחילה המליצה הוועדה המקומית על הפקדתה, בכפוף לשינויים (נספח 2 לבקשה), אך ההמלצה בוטלה בחודש מרץ 2022 (נספח 3 לבקשה).  

1. המבקשת טוענת בבקשה כי ביום 8.3.24, למעלה משנתיים וחצי לאחר חתימת ההסכם, גילתה מעיון במסמכים שנשלחו אליה מהוועדה המחוזית כי המשיבה פועלת לקידום תוכנית כפר בתיה בהיקף בניה שונה מזה המופיע בהסכם - 2,400 יחידות דיור, ולא 1,250 יחידות, כפי שמופיע בהסכם.

המבקשת סברה כי הדבר נוגד את ההסכם ובין הצדדים החלו חילופי תכתובות לעניין תוקף ההסכם. הצדדים לא הגיעו להסכמה והמבקשת הגישה את תביעתה.

1. במקביל להגשת התביעה ולאחריה ניהלו הצדדים מגעים מול הוועדה המחוזית, אשר המשיכה לטפל בתוכנית. ביום 4.3.25 התקבל אצל המבקשת טופס בדיקת תנאי סף (נספח 21 לבקשה) וביום 10.3.25 נקלטה התוכנית באתר מנהל התכנון (נספח 22 לבקשה). 

1. ביום 9.4.25 הוגשה הבקשה לסעד זמני, האוסר על המשיבה לקדם בפני הוועדה המחוזית תוכנית המפרה את ההסכם, לרבות להימנע מהגשת מסמך כלשהו ומהשתתפות בכל דיון בקשר לקידומה להפקדה, וכן להימנע מכל פעולה אחרת שיש בה משום קידום התוכנית כאמור.

1. תגובת המשיבה הוגשה ביום 4.5.25 ועל עיקריה אעמוד להלן. ביום 15.5.25 התקיים דיון בבקשה, במסגרתו נשמעו טענות נוספות של הצדדים וכן נשמעו חקירות של אחד ממצהירי המבקשת – מהנדס העיר מר חיים מלמן (להלן – מלמן), ושל מצהיר המשיבה, מנהל הפרויקט מטעמה, מר פריאל אטיאס (להלן – אטיאס). 
1. ניתן לתמצת את עיקר טענות המבקשת בבקשה ובדיון באלה: 

1. התחייבות המשיבה בדבר היקפי הבנייה – עד 1,250 יחידות דיור - עומדת בלב ההסכם ואי קיומה מהווה הפרה יסודית שלו.
1. כאמור בסעיף 7 לו, ההסכם היה כפוף לשלושה תנאים מתלים: אישור תכנית הבינוי ומתן היתר בניה לקמפוס החינוכי, תנאי שקויים; המלצת הועדה המקומית לתכנון ולבניה להעברת התכנית והפקדתה בועדה המחוזית בהיקף שלא יפחת מזה המצוין בנספח ב' להסכם, כלומר 1,250 יחידות דיור (סעיף 7.1.2 להסכם; להלן – התנאי המתלה השני); אישור התכנית בהיקף שלא יפחת מההיקף המוסכם. 
לשיטת המבקשת, התנאי המתלה השני אמנם לא התקיים, אך התנהגות הצדדים לאחר דחיית התוכנית בוועדה המקומית מצביעה על ויתור מצד המשיבה על קיומו של תנאי מתלה זה. 
1. התוכנית נקלטה ביום 10.3.2025 לדיון בפני הוועדה המחוזית, וצפוי להיקבע דיון בהפקדתה. הפקדתה בוועדה המחוזית תביא לשינוי במשטר הקנייני במקרקעין, לרבות הסתמכות של צדדים שלישיים. בדיון הוסיפה המבקשת כי הדיון בוועדה המחוזית נקבע ליום 26.5.25. 
1. יש צורך דחוף במתן סעד זמני שימנע את הפקדת התוכנית, ישמר את המצב הקיים עד להכרעה בתביעה, ויבטיח כי התובעת תוכל לאכוף את הוראות ההסכם אם וכאשר התביעה תתקבל. אישור התוכנית בהיקף הבינוי שבו חפצה המשיבה יגרום נזק כבד לעיר ותושביה, יגרום להעמסה גדולה על תשתיות ואף לפגיעה כלכלית קשה בתובעת. התוכנית במתכונתה היום כוללת שטחי תעסוקה מניבים בהיקף מצומצם ביחס לתוכנית המוסכמת והפיתוח הסביבתי שבו תישא המבקשת כפול מהיטלי הפיתוח שתשלם המשיבה. לפיכך, מאזן הנוחות נוטה לטובת המבקשת.
1. סיכויי התביעה גבוהים נוכח ההפרה היסודית של ההסכם.
1. המשיבה פעלה מאחורי גבה של המבקשת לשינוי התוכנית ואילו המבקשת פנתה אליה לחדול מההפרות מרגע שנודע לה עליהן.

1. טענות המשיבה בתשובתה ובדיון, בתמצית, הינן: 
1. ההסכם נחתם לאחר הפעלת מכבש לחצים על המשיבה לקבלת תמורות אצל המבקשת שלא מגיעות לה לפי הדין. 
לשיטת המשיבה היא זכאית לפטור מהיטל השבחה על פי סעיף 19(ב)(4) לתוספת השלישית חוק התכנון והבניה, תשכ"ה –  1965, אך היא נאלצה להסכים, כאמור בסעיף 3.3 להסכם, לתשלום למבקשת בסך 276 מיליון ₪, כביכול כהשתתפות לביצוע מטלות, בפיתוח החינוך בעיר ועוד, תוך קיזוז סכומים שונים כמופיע בסעיף זה ולפי פירוט המופיע בסעיפים 3.5-3.10 להסכם, ללא שמוטלת עליה חובה שבדין לעשות כן. המבקשת הצהירה כי אם המשיבה לא תיעתר לדרישותיה, היא תתנגד לתכנית כפר בתיה ותעכב את אישורה בוועדה המחוזית, לא תנפיק היתר לקמפוס החינוכי למרות שמדובר בהיתר מכוח תב"ע מאושרת, ותתנגד למתן פטור מהיטל השבחה, למרות זכאות המשיבה לכך. לכן נאלצה המשיבה לחתום על ההסכם.   
1. אין מחלוקת כי התנאי המתלה השני – המלצת הועדה המקומית לתכנון ולבניה לתכנית - לא התקיים - והמבקשת אף הודתה בכך בזמן אמת.  
1. לאור אי התקיימות התנאי המתלה השני ההסכם לא נכנס לתוקף והמשיבה רשאית לקדם את תוכנית כפר בתיה ללא מגבלות. דחית הוועדה המקומית את התכנית אף מהווה הפרה יסודית של ההסכם.  
1. יש לדחות את הבקשה בשל השיהוי בה הוגשה: (1) ביחס למועד הגילוי הנטען - ביום 8.3.24, לעומת מועד הגשת התביעה – 26.1.25 ומועדי התכתובות שלאחריה; (2) היעדר נימוק למועד הגשת הבקשה לסעד זמני ודחיפותו; (3) הטענה כי קליטת התוכנית היא הגורם הרלוונטי הינה מלאכותית הינה רק אחד משלבים רבים באישור תוכנית שהיה ידוע מראש שיגיע ואין בו אלמנט בלתי הפיך; (4) תקופת השיהוי הביאה להסתמכות המשיבה על קידום התוכנית בהשקעת משאבים רבים.
1. נוכח אי התקיימות התנאי המתלה השני, סיכויי התביעה להתקבל קלושים.
1. מאזן הנוחות נוטה במובהק לטובת המשיבה, בין היתר נוכח הנזק העצום שיגרם לה אם תתקבל הבקשה ותעוכב הבנייה, דבר הידוע למבקשת.
1. בחינת טענות המבקשת והתנהלותה, מעידה על כך שהסעד המבוקש על ידה בפועל הוא סעד כספי. המבקשת דואגת בעיקר לאכיפת ההתחיבויות הכספיות של המשיבה לתשלום היטל השבחה ועלויות פיתוח. 
1. המבקשת לא הוכיחה כי ייגרם לה נזק בלתי הפיך. המבקשת רשאית לתקוף את התוכנית בהגשת התנגדויות לרשויות התכנון, שכן התנגדותה לתוכנית מבוססת על שיקולים תכנוניים.
1. הטענות בדבר נזק לעיר רעננה נטענו ללא אסמכתא ואף נסתרות נוכח תוכנית "רעננה מערב" שהמשיבה מקדמת, בהיקפי בנייה וצפיפות דומים לאלה שבתוכנית כפר בתיה.
1. מכתבי הדרישה להקפאת קידום התוכנית נשלחו לוועדה המחוזית, כלומר זו הינה צד רלוונטי ומהותי לסעד המבוקש, מאחר והיא בעלת הסמכות להחליט בדבר אישור התוכנית ולא בית המשפט, אך המבקשת בחרה לא לצרפה מטעמים פסולים.
1. הסעד הזמני המבוקש זהה לסעד העיקרי, דבר המחייב דחייתו.

דיון והכרעה

1. יש להקדים ולהזכיר כי הכרעה בסיכויי התביעה בבקשה לסעד זמני מתחשבת בסיכויי התביעה כפי שהם נראים בנקודת הזמן הנוכחית, ואין בהכרעה כזו כדי לכבול את שיקול דעתו של בית המשפט בהמשך הדרך בדיון בתובענה העיקרית  (רע"א 4187/12 עמית נ' בנק לאומי לישראל בע"מ (29.5.12)). בהתאם, כל האמור בהחלטה זו הינה לכאורה בלבד ולצרכי הבקשה בלבד. 

1. כידוע, בבקשה מעין זו נבחנים שני שיקולים עיקריים. האחד, סיכויי התביעה – "ראיות מספקות לכאורה" כלשונה של תקנה 95(ב) לתקנות סדר הדין האזרחי, תשע"ט – 2018 (להלן – התקנות). יש לבחון איפוא את עילת התביעה וסיכוייה (רע"א 3368/22 ‏אראל אלקטרומכניקה בע"מ נ' רותם בטיחות בע"מ (6.7.22)). השני, מאזן הנוחות, כקבוע בתקנה 95(ד)(1) לתקנות - על בית המשפט לבחון אם בהערכת מכלול הסיכונים והסיכויים, אי מתן הסעד הזמני עלול להסב נזק למבקש שיהיה גדול מהנזק שעשוי להיגרם למשיב אם יינתן אותו סעד זמני, ולרבות נזק לענין ציבורי או לאדם אחר. 

 ככלל, בין שני שיקולים אלה מתקיימת "מקבילית כוחות", אם כי הבכורה תינתן לשיקולים במסגרת מאזן הנוחות (רע"א 1708/23  אשמי נ' א.ר.א.ב בונוס בע"מ (7.5.23); רע"א 5841/11 אקסלרוד נ' בנק מזרחי, פסקה 24 (20.9.11); להלן – עניין אקסלרוד). 

לצד שיקולים אלה, על בית המשפט להתחשב גם בשיקולי יושר וצדק, ובתוך כך בתום ליבו של מבקש הסעד והמועד בו הוגשה הבקשה, דהיינו בסוגית השיהוי (תקנה 95(ד)(3) לתקנות). שיהוי בהגשת בקשה לסעד זמני עשוי להצדיק כשלעצמו את דחייתה (ע"א 6361/15 בן-צבי נ' רשות מקרקעי ישראל, פסקה 8 (5.11.15)). 
בעת בירור טענת שיהוי בהגשת בקשה לסעד זמני ניתן להסתפק בעצם קיומו של שיהוי וזאת אף ללא דרישה לקיומו של יסוד נוסף, דוגמת שינוי מצבו של המשיב לרעה בעקבות אותו שיהוי (רע"א 9416/16 שעשוע נ' ב. יאיר חברה קבלנית לעבודות בניה 1988 בע"מ (17.1.17)).

1. בענייננו, כמפורט להלן, מצאתי כי אחז בבקשה שיהוי כבד, כי סיכויי התביעה נמוכים, וכי מאזן הנוחות נוטה במובהק לטובת המשיבה, באופן שמטה את הכף לחובת המבקשת. 

1. תחילה לעניין השיהוי. 

אכן, כפי שנטען על ידי המבקשת בדיון, המועד בו נבחנת השתהות בבקשה לצו זמני הינו המועד שבו קם הצורך בצו הזמני (רע"א 8630/05‏ ‏ניר שיתופי  אגודה ארצית להתיישבות עובדי נ' עיריית הוד השרון (10.4.07)). 

בעת הגשת הבקשה, ביום 10.4.25, חלפה למעלה משנה מאז גילתה המבקשת "בתדהמה" כלשונה, כי "אמית מבקשת לקדם תכנית בתחומה של העיר רעננה... הכוללת 12 מגרשי מגורים עם כ-2,400 יחידות דיור...", בניגוד להיקף הבינוי בהסכם (סעיפים 1-2 ו-6 למכתב מיום 20.3.24 נספח 6 לבקשה), ומאז שהשיבה המשיבה למבקשת, ביום 24.3.24, כי לעמדתה ההסכם אינו תקף, בשל אי קיום התנאי המתלה של המלצת הועדה המקומית הקבוע בסעיף 7.2.1 להסכם (נספח 7 לבקשה). 

ולא רק זו, עוד ביום 5.8.24 נשלח למשיבה מכתב המבקשת, בו מפרט בא כוחה את ההפרות הנטענות של המשיבה, דורש לתקנן, ובסעיף 31 למכתב אף דורש כי המשיבה תגיש לוועדה המחוזית מסמכים מתוקנים לפי הוראות ההסכם, ואם לא תעשה כן, תאלץ המבקשת לפנות להליך משפטי לשם אכיפת ההסכם (נספח 8 לבקשה). למרות הדרישה והתראה מפורשת זו – מאז משלוח מכתב זה ועד להגשת הבקשה חלפו לא פחות משמונה חודשים תמימים. 

1. וכאילו לא די בכך, ביום 26.9.24 שלחה המבקשת למשיבה, באמצעות ב"כ, מכתב נוסף בו הביעה הסכמה להצעה להיפגש אצל מהנדס העיר, אך דרשה כי המשיבה תאשר שלא תנקוט צעדים חד צדדיים לקידום התכנית מול הועדה המחוזית (סעיף 4 למכתב נספח 11 לבקשה). מיד לאחר מכן, ביום 29.9.24, נענתה המבקשת בשלילה על ידי המשיבה, שחזרה על טענתה כי ההסכם בטל ולא נכנס לתוקף בשל אי קיום התנאי המתלה השני, והשיבה לדרישה להקפיא את קידום התכנית כך – "פנייתכם לעכב את הליך אישור התכנית בפני הוועדה המחוזית, שהיא האורגן המוסמך לאשרה, אינה במקומה ונדחית על ידינו מכל וכל" (סעיף 9 למכתב נספח 12 לבקשה). 
תשובה ברורה מזו לא יכולה להינתן – ולמרות זאת, הבקשה הוגשה רק בחלוף למעלה מחצי שנה לאחר קבלת מכתב זה.  

1. טענת המבקשת כי רק בחודש מרץ 2025 נקלטה התכנית בועדה המחוזית ולכן רק אז קם הצורך בהגשת בקשה לצו זמני, נסתרת הן מפניות המבקשת עצמה במכתביה הנ"ל, והן ממכתב המשיבה מיום 29.9.24. אלה כוללים דרישה מיידית של המבקשת להקפיא את הליכי התכנון הננקטים על ידי המשיבה וסירוב מוחלט לכך מצד המשיבה, ומכאן שמעלים צורך דחוף בהגשת בקשה לסעד זמני. 

בהקשר זה אפנה לרע"א 1450/20 פרילינג נ' ניר משה מושב עובדים להתיישבות חקלאית שיתופית בע"מ (19.4.20), שם נדחתה בקשה לצו זמני גם מהטעם שלמבקשים היה ידוע שהליכי התכנון מתקדמים (סעיף 17). 

המבקשת ידעה כי הליכי התכנון מקודמים על ידי המשיבה, לשיטתה בניגוד להסכם, מחתה על כך כבר בחודש 3/24 בפני המשיבה ואף מספר פעמים לאחר מכן כאמור לעיל, ולמרות זאת נמנעה מהגשת הבקשה תקופה כה ארוכה. 

1. יתר על כן, ביום 1.1.25 פנתה המבקשת לוועדה המחוזית וביקשה לא לקדם את התכנית נוכח ההסכם, הודיעה כי בכוונתה לנקוט הליך משפטי (נספח 14 לבקשה), וזו השיבה בשלילה לדרישתה לעכב את ההליך התכנוני (המכתב מיום 3.2.25 נספח 17 לבקשה). למרות זאת, הבקשה הוגשה רק בחלוף למעלה מ-3 חודשים מעת שהמבקשת הודיעה כאמור לוועדה, ולמעלה מחודשיים לאחר קבלת התשובה השלילית.

ולא רק זו, מעת הגשת התביעה ביום 26.1.25 ועד הגשת הבקשה חלפו כחודשיים ומחצה. לעניין זה יפים דברי בית המשפט העליון: "בעל דין המאמין באמת ובתמים בסיכויי תביעתו, ובכך שעלול להיגרם לו נזק בלתי הפיך עד להכרעה בתביעה, אינו משתהה בבקשת צו מניעה זמני במשך כ-3 חודשים ממועד הגשת התביעה" (רע"א 7410/09 ניסנוב נ' שבתאי, פסקה 42 (25.10.09)).  

לוח זמנים זה מצביע על שיהוי כבד בהגשת הבקשה מאז קם הצורך בסעד זמני, עת נודע למבקשת על ההפרה הנטענת וקידום התכנית על ידי המשיבה שלא במתכונת הקבועה בהסכם. שיהוי כבד זה כשלעצמו מצדיק את דחית הבקשה בנסיבות העניין ולמצער מהווה טעם של ממש לדחייתה, יחד עם יתר הטעמים שיפורטו להלן. 


1. אפנה את הילוכי לבחינת מאזן הנוחות. 

תחילה יש להדגיש כי הגשת בקשה בשיהוי כה כבד, כפי שנעשה, אף משליכה על מאזן הנוחות, ומעידה כי אין דחיפות במתן הסעד המבוקש (עניין אקסלרוד, פסקה 25). אף יש בו משום ראיה לסתור בדבר טענת מבקש הסעד בדבר חיוניות ונחיצות הסעד טרם שתתברר תביעתו במסגרת ההליך העיקרי (רע"א 3569/10 אלו עוז בע"מ נ' קליל תעשיות בע"מ, פסקה 11 (28.6.10); ע"א 2570/19 לזרוביץ נ' פפר, פסקה 15 (27.10.19)). השיהוי הכבד בו לוקה הבקשה מלמד על הטיית מאזן הנוחות לחובת המבקשת. 

1. בסעיפים 72-82 לבקשה עומדת המבקשת על הנזק שייגרם לה ו/או לתושבי העיר אם תאושר התכנית במתכונתה. ניתן לחלק נזק נטען זה לשני ראשים. 

האחד, לשיטת המבקשת, מספר יחידות הדיור המבוקש הינו כפול מזה שהוסכם בהסכם ואם הדבר יאושר הרי שהדבר יוביל לבינוי אינטנסיבי, שאינו תואם לתנאי העיר ותושביה ויעמיס על התשתיות הציבוריות של העיר. 

השני, לשיטת המבקשת, ייגרם למבקשת נזק כספי עקיף בשל כך ששטחי התעסוקה המניבים מצומצמים ביחס למוסכם בהסכם והדבר יגרום להקטנת הכנסות למבקשת. עוד צוין כי המשיבה טוענת כי בהיותה עמותה היא פטורה מהיטל השבחה לפי דין ואי קיום ההסכם - הקובע תשלום היטל השבחה - יפגע במבקשת. כן נטען כי עלות הפיתוח הסביבתי מאישור התוכנית במתכונתה המורחבת כפולה מהיטלי הפיתוח שצפויה המשיבה לשלם. כל אלה יכולים להביא לקריסת המבקשת – לא פחות, כך לטענתה.  

1. אתייחס תחילה לטענה הראשונה בדבר אי התאמת התכנית לאופיה של העיר רעננה. ראשית, הטענה נטענה בלאקוניות ובכוללניות באופן שאינו מאפשר את בירורה. 

שנית וחשוב מכך, טענה מעין זו מצויה באופן מובהק בגדר שיקול דעתה של הוועדה המחוזית. על המבקשת להעלות טענות מסוג זה בפניה בהיותה הגוף המקצועי שנועד לכך. 

ודוק - אי מתן צו זמני כמבוקש אינו גורע מזכותה של המבקשת ו/או מזכות הוועדה המקומית לתכנון ולבניה להעלות טענות מסוג זה בפני הוועדה המחוזית, ואינו משפיע כהוא זה על הסיכוי כי הטענות יתקבלו או יידחו. 


ממה נפשך: אם אכן הבינוי המבוקש בתכנית במתכונתה המקודמת היום יגרום נזק לעיר ולתושביה, באופן שלא ראוי לאשרה, הרי שהוועדה המחוזית מן הסתם לא תאשרה, ודאי לא בהיקפים הכלולים בה. ואם תאשרה, לרבות ערכאות ערעור עליה, כפי שהיא או במתכונת דומה, הרי שחזקה כי טענות המבקשת בהקשר זה אינן נכונות. 

1. אשר לטענה השניה בדבר נזקים כלכליים עקיפים, בדמות היטלי פיתוח ועוד. טענות אלה נטענו בבקשה ובתצהירים שצורפו לה בעלמא, ללא כל תחשיב או בסיס ראייתי. לא בואר מהי עלות הפיתוח הסביבתי הנדרש בו תישא המבקשת. לא בואר מהו היטל הפיתוח בו תישא המשיבה. לא בואר כל נתון בדבר שטחי התעסוקה המניבים או בענין היטל ההשבחה. 

בדיון הפנה ב"כ המבקשת לסעיף 3 להסכם הקובע כי עלות הפיתוח מוערכת ב - 276 מיליון ₪, שעל המשיבה לשלם למבקשת. לכך אשיב כי זכותה של המבקשת לתבוע מהמשיבה סעד כספי בסכום זה, אם היא סבורה שההסכם תקף. אין בחיוב חוזי זה – אם הוא אכן תקף – כדי להצדיק צו למניעת קידום התכנית שהמשיבה מבקשת לקדם. גם ב"כ המבקשת הודה בכך בהגינותו בדיון (עמ' 7 לפרוטוקול, ש' 23-24). 
  
1. מנגד, הנזק שייגרם למשיבה אם ייתן צו כמבוקש, נחזה כניכר ביותר. המדובר בתכנית הכוללת היקף בינוי עצום. לשיטת המבקשת כל עיכוב במימושה יגרום לה נזק במאות מיליונים לכל שנה. כאמור בתגובה, המשיבה נטלה הלוואות בהיקף של 200 מיליון ש"ח לבניית הקמפוס החינוכי והריבית השנתית הינה 18 מיליון ₪ לשנה זו ו-9 מיליון ש"ח לכל שנה אחריה, כאשר ההלוואות אמורות להיות מושבות מהתמורה שתתקבל ממכירת הפרויקט של תכנית כפר בתיה. ברי גם כי עיכוב של מספר שנים במימוש תכנית בניה כה גדולה יוביל לדחיית קבלתם של תקבולי הפרויקט, שהינו פרויקט ענק של אלפי יחידות דיור, על כל המשתמע מכך. דומה כי הדברים מדברים בעד עצמם. 

1. חזרה המבקשת וטענה כי דחיית הבקשה משמעה איונה של האפשרות לאכוף את הסעד העיקרי בתביעה, שכן ייתכן שעד למתן פסק דין התכנית במתכונתה המוצעת היום כבר תאושר. 

טענה זו הינה למעשה טענה של מאזן נוחות במסווה של טענה דיונית אחרת. ה"נזק" הנטען הגלום בטענה זו הינו למעשה "נזק" דיוני בלבד, שכאמור לאו נזק הוא מבחינה מהותית. אסביר. אם אכן יינתן הסעד הסופי הזהה לסעד הזמני המבוקש, ולא ניתן יהא לאוכפו, הרי שה"נזק" הוא הלכה למעשה הסיכוי, או סיכון מבחינת המבקשת, לכך שיאושר היקף בינוי מופרז, לשיטתה, במסגרת תכנית כפר בתיה. 
כפי שהוסבר לעיל, סוגיה זו תיבחן לעומקה בוועדה המחוזית, שזהו תפקידה, ואם תאושר התכנית, לרבות בהליכי ערעור אם יינקטו, הרי שחזקה כי הבינוי שיאושר הינו ראוי ומתאים לעיר רעננה.       

1. בסיפת הדיון בסוגית מאזן הנוחות אזכיר את הכלל לפיו אין לתת סעד זמני הזהה לסעד העיקרי המבוקש, כפי שמבוקש בענייננו. זהות הסעדים כשלעצמה מהווה שיקול שלא להיעתר לבקשה, ולו מפני שאין מקום להכריע בהליך העיקרי במסגרת הליך מקדמי (רע"א 6685/17 ‏הר של הצלחה וברכה בע"מ נ' בנק הפועלים בע"מ, פסקה 14 (10.9.17)). על בית המשפט לנקוט משנה זהירות בטרם יורה על הענקת סעד זמני המשנה את המצב הקיים, ואשר זהה במהותו לסעד העיקרי שנדרש בתביעה, בטרם נדונה התביעה לגופה וניתנה הכרעה סופית. סעד מעין זה ראוי שיינתן רק במקרים חריגים בהם נוכח בית המשפט כי לולא התערבותו צפוי להיגרם נזק משמעותי אשר אינו ניתן לתיקון באמצעות פיצוי כספי (רע"א 7696/19 ההתאחדות לכדורגל בישראל נ' עירוני מודיעין העמותה העירונית לספורט מודיעין מכבים רעות, פסקה 9 (25.11.19)). 

בענין זה אציין כי אמנם המבקשת ניסחה את בקשתה כצו מניעה האוסר על המשיבה לקדם את ההליך התכנוני באופן כלשהו, לרבות השתתפות בישיבות הוועדה המחוזית והגשת מסמכים כלשהם, אך בהינתן שכאמור קבוע דיון במוסד התכנון בעוד כשבוע ימים, ומסמכי התכנית כבר מצויים במוסד זה, הלכה למעשה יש בסעד מבחינה מהותית משום בקשה לשינוי המצב הקיים. אין זה המקרה החריג המצדיק היעתרות לסעד מעין זה. 

1. נוכח האמור מסקנתי הינה כי מאזן הנוחות נוטה במובהק לטובת המשיבה. 

1. אשר לסיכויי התביעה, ניתן להגדירם לעת הזו כנמוכים. 

מכלול הראיות שהוצגו מעלה ספק ניכר בדבר טענת התובעת כי ההסכם הופר. אין מחלוקת כי התנאי המתלה השני – המלצת הועדה המקומית לתכנית - לא התקיים. 

המבקשת טענה כי יש לראות בהתנהגות המשיבה לאחר החלטת הוועדה המקומית משום ויתור על תנאי זה שכן הצדדים המשיכו את שיתוף הפעולה ביניהם לקידום התוכנית בפני הוועדה המחוזית והמשיבה הפיקה יתרון מפעילות המבקשת לקידום הקמפוס החינוכי. לכן, לדידה, ההסכם תקף. טענה זו מוקשית, מהסיבות שלהלן. 

1. ראשית, סעיף 8.5 להסכם קובע כי "כל שינוי, תיקון ו/או תוספת להסכם זה יעשו אך ורק בהסכם בין הצדדים, ולא יהיה להם תוקף אלא אם ייעשו בכתב ויחתמו על-ידי הצדדים". 

סעיף 8.7 להסכם קובע עוד כי "שום התנהגות מצד מי מהצדדים לא תיחשב כוויתור על איזו מזכויותיו על-פי הסכם זה או על-פי כל דין, או כוויתור או הסכמה מצידו להפרה או אי-קיום תנאי שהוא, אלא אם הוויתור, ההסכמה, הדחיה, השינוי, הביטול, או התוספת  נעשו בכתב ונחתמו על-ידי הצדדים...". 

לשון ברורה מעין זו מדברת בעד עצמה. הצדדים הינם צדדים מתוחכמים. בחוזה עסקי, שאיפתם העיקרית של דיני הפרשנות צריכה להיות לשכלול ההתקשרות החוזית, וזאת בשים לב לכך שהמתקשרים הם לא רק צדדים רציונליים המצויים במישור שווה, אלא גם מתוחכמים דיים לעשות שימוש בכללים המשפטיים לצורך עיצוב החוזה כרצונם. שחקנים מתוחכמים כאלה משקיעים זמן ומשאבים בניסוח החוזה, ומודעים היטב לכללי הפרשנות החלים. כאשר לפנינו חוזה עסקי, כדוגמת ההסכם, מתן מעמד מכריע ללשון החוזה מסייע ליצירת יציבות וודאות חוזית, שכן הוא מאפשר לצדדים מתוחכמים ומיוצגים היטב מבחינה משפטית לעצב את ההתקשרות החוזית שלהם כרצונם, תוך שימוש מושכל וזהיר בלשון ההסכם (ע"א 7649/18 ביבי כבישים עפר ופיתוח בע"מ נ' רכבת ישראל בע"מ, פסקאות 5-6 לפסק דינו של השופט שטיין (20.11.19)). 
 
לא הוצג בפניי כל הסכם חתום בכתב הקובע כי התנאי המתלה השני מבוטל. לכך בדיוק נועדו הסעיפים שצוטטו לעיל, ליצור ודאות מסחרית – חוזית ולמנוע העלאת טענות מסוג התנהגות ששינתה את המוסכם בכתובים. 

אכן ייתכנו מקרים בהם ניתן לשקול ויתור על דרישת כתב פורמליסטית, כאשר ניתן לזהות פעולה בחוסר תום לב (ג' שלו ו-י' צמח דיני חוזים מהדורה רביעית (2019) 276; ת"א (מחוזי מר') 54473-12-17 בן לולו נ' אדרי (13.7.21), סעיפים 53-54 והאסמכתאות שם; הערעור נמחק). 

עם זאת, בהינתן הכללים החלים על חוזה מסחרי שהצדדים לו שחקנים מתוחכמים, דומה כי ויתור על כללים חוזיים מוסכמים מעין אלה כפי שהוסכמו בין הצדדים שלפניי צריך להעשות בזהירות יתרה, ייתכן שאף יותר מהרגיל. מכל מקום, מהראיות שהוצגו בפניי וכפי שיפורט להלן, לא מצאתי כי ניתן לקבוע בשלב זה כי המשיבה נהגה בחוסר תום לב. 

אשר לטענת המבקשת כי לא מדובר בשינוי של ההסכם, שכן סעיף 7.3 לו קובע כי המשיבה רשאית לקבוע על פי שיקול דעתה הבלעדי כי תנאי מתלה התקיים אף אם אושרו היקפי בניה נמוכים מאלה הקבועים בנספח ב' (1,250 יחידות דיור): הטענה כי התנהלות המשיבה מהווה קביעה מצידה על ויתור אודות קיום התנאי המתלה השני הינה טענה מרחיקת לכת, הנחזית בלתי מבוססת. המשיבה הביעה עמדתה חד משמעית בתכתובות בין הצדדים שהובאו לעיל כי לשיטתה תנאי זה לא התקיים, דבר שאינו במחלוקת למעשה, ולכן ההסכם לא תקף. ממילא לא ניתן לראות בעמדתה הנחרצת משום קביעה מצידה כי ויתרה על תנאי מתלה זה. 

1. שנית, סעיף 1.5 להסכם קבע כי יוקם צוות תכנון המורכב נציגי הצדדים לקידום התוכנית. כאמור בסעיף 16 לתצהיר אטיאס, צוות כזה מעולם לא הוקם, והוא לא נשאל על כך בחקירתו. בבקשה גם לא נטען אחרת. עובדה זו תואמת את עמדת המשיבה כי לא וויתרה בהתנהגותה על קיום התנאי המתלה השני ואף מחזקת את המסקנה כי המבקשת לא סברה אחרת, בסמוך לאחר החלטת הוועדה המקומית.

1. שלישית, ניתן ללמוד ממכתב המבקשת עצמה מיום 20.3.24 – שנשלח על ידי היועצת המשפטית שלה – כי ספק אם ראתה בהסכם כתקף, לאחר החלטת הועדה המקומית בחודש 3/22. 

בסעיף 7 למכתב זה כותבת המבקשת כי "באין השתתפות של אמי"ת בהוצאות ביצוע התשתיות... השתתפות שסוכמה בין הצדדים במסגרת ההסכם כאמור – לא תוכל העיריה לעמוד בהוצאות הכלכליות האדירות הנובעות מתכנית זו..." (נספח 6 לבקשה). 

אם לשיטת המבקשת ההסכם תקף, שכן המשיבה מחלה על קיום התנאי המתלה השני, מדוע שתראה את המשיבה כפטורה מתשלום הסך של 276 מיליון ₪ הקבוע בהסכם? לא נכתב במכתב זה כי המבקשת רואה את ההסכם כתקף בשל התנהלות הצדדים ופועלם עד כתיבת המכתב, דבר המדבר בעד עצמו.  

1. רביעית, אינני מקבל את טענת המבקשת כי העובדה שהמשיבה לא הודיעה לה על כך שההסכם בטל לאחר החלטת הוועדה המקומית מלמדת כי מחלה על קיום התנאי המתלה השני. סעיף 29 לחוק החוזים (חלק כללי), תשל"ג – 1973, העוסק בתנאי מתלה, אינו דורש כל הודעה מעין זו – "הרי אם היה זה תנאי מתלה – מתבטל החוזה..." (ראו גם ת"א (מחוזי ת"א) 42273-05-16 מור יוסף נ' דלבריאן, פסקה 15 (17.6.18); הערעור נדחה; ת"א (מחוזי ת"א) 38295-10-15  גלאוברמן נ' אזורים בנין (1965) בע"מ, פסקה 44 (2.8.18)). 

מכל מקום, כאמור, מיד כאשר פנתה המבקשת למשיבה בענין ההפרה הלכאורית של ההסכם, בחודש 3/24, השיבה לה המשיבה כי ההסכם לא תקף. 

1. חמישית, אין בידי לקבל את טענות המבקשת כי המשך קידום תוכנית הקמפוס החינוכי והוצאת היתר בניה מצביעים על ויתור בדרך של התנהגות על התנאי המתלה השני. אין בהסכם דבר הקושר תנאי מתלה זה לתנאי המתלה השני. 

נהפוך הוא, לפי לשון סעיף 7.2 להסכם, מדובר בתנאים מתלים מצטברים ונפרדים: "לא התקיימו מרכיבי התנאי המתלה במצטבר כאמור לעיל, הסכם זה יהיה בטל ומבוטל ואמי"ת תהיה משוחררת מכל חיוב על פיו...". גם סעיף 7.1 מסביר כי מדובר בתנאים מצטברים: "קיומם של התנאים הבאים במצטבר מהווה תנאי מתלה לקיומו של הסכם זה...", כאשר המילה "במצטבר" הודגשה במקור, כדי להבליט זאת. 

כמו כן, כפי שציינה המבקשת, ככלל, הוועדה המקומית לתכנון ולבנייה אינה זכאית להימנע מלהוציא היתר בנייה כאשר קיימת תב"ע בתוקף שמאפשרת הוצאת היתר. מדובר במבנה ציבורי שעתיד לשמש את תושבי העיר, והקמתו משרתת בין היתר את האינטרסים של המבקשת עצמה ובפרט כשהמבנה אינו ממומן ע"י המבקשת, ולא מדובר ב"הטבה" כלשהיא שמעניקה המבקשת בקידומו.

1. שישית, אתייחס לטענת המבקשת כי פרוטוקול הדיון בוועדה המחוזית מיום 6.7.22 (נספח 4 לבקשה) מלמד כי המשיבה ראתה בהסכם כתקף שכן לטענתה נציגי המשיבה, ובהם עורך התוכנית אשר דיבר בפתח הישיבה, מסרו לוועדה המחוזית כי התוכנית מציעה 1,250 יחידות דיור, כפי שקובע ההסכם. לשיטתה, ענין זה מעיד כי למרות שכארבעה חודשים לפני כן, הוועדה המקומית לא המליצה על התוכנית, המשיבה ראתה עצמה קשורה בהסכם.

ב"כ המשיבה השיב לכך בדיון כי עמדת המשיבה בדיון זה היתה בהתאם למדיניות הוועדה המחוזית באותה עת ביחס להיקפי הבינוי והם סברו כי סדר הגודל שהוצג הוא זה שיאושר.  אלא שבישיבה אמר מתכנן המחוז כי "יש לשקול העצמת זכויות על הפארק" (עמ' 10 לפרוטוקול הדיון, על סמך עמ' 63 לנומרטור הבקשה). אכן נחזה כי יש באמירה זו של מתכנן המחוז משום הבעת עמדה כי ניתן לשקול הרחבה של הבינוי המוצע. 




בכל מקרה, גם אם ניתן לפרש דברים אלה כשיטת המבקשת, הרי שאין בהם כדי לעמוד בתנאים הנוקשים הקבועים בסעיפים 8.5 ו-8.7 להסכם אשר לדרך שינויו או כדי להצביע על חוסר תום לב מצד המשיבה, ודאי לא כזה המצדיק התעלמות מדרישת הכתב הקבועה בסעיפים אלה. 

1. שביעית, אמירות מצהירי המבקשת בהקשר למצגים מטעם המשיבה המצביעים על ויתור או מחילה על התנאי המתלה השני הינן אמירות כלליות ביותר וחסרות פירוט או קונקרטיזציה (ראו סעיף 9 לתצהיר מלמן).

כפי שציינתי, סטייה מהוראות ההסכם, או שינוי בו, צריכים להיעשות בכתב ובחתימת הצדדים. חריגה מהוראות אלה יכול שתיעשה במקרים של חוסר תום לב המצדיק ויתור על דרישת כתב זו. אמירות כוללניות כפי שהובאו על ידי המבקשת אינן מבססות הצדקה לסטיה מעין זו ואף לא ויתור על התנאי המתלה השני כנטען. 

1. שמינית, אטיאס העיד שמאז תחילת ניהולו את הפרוייקט, למעט סיור וישיבה עם מלמן בוועדה המחוזית, לא היו כל מגעים או שיתוף פעולה עם המבקשת בכל הקשור לתוכנית כפר בתיה, והמגעים היחידים היו בעניין הקמפוס החינוכי והוצאת היתר בנייה עבורו (עמ' 16 לפרוטוקול, ש' 16-18 וש' - 27-30). גרסה זו לא נסתרה.

במהלך חקירתו הנגדית של אטיאס הוצגו לו תכתובות הנטענות להיות תכתובות "וואטסאפ" נטענות בין רו"ח עומסי מהמשיבה למלמן, גם לאחר 3/22 (עמ' 18 לפרוטוקול, ש' 7-19), על מנת לנסות ולבסס שיח בנושא תוכנית כפר בתיה חרף טענת בטלות ההסכם. תכתובות אלה לא צורפו לבקשה למרות שמלמן הגיש תצהיר, ולמרות שאטיאס לא היה צד להן ולא ניתן להגישן באמצעותו. כן הוצגו לאטיאס תכתובות נטענות בין רו"ח עמוסי לגזבר המבקשת (עמ' 17 לפרוטוקול, ש' 7-24) והעד עיין בהן והשיב שמדובר בתכתובות הנוגעות לקמפוס החינוכי בלבד (שם). 

מצופה היה מהמבקשת לצרף לבקשה תכתובות רלוונטיות מסוג זה, ככל שהן קיימות, לבקשה ולתצהירים, וכן לצרף תצהיר של גזבר העיריה שלפי הנטען היה צד לחלק מהתכתובות. הטענה המרכזית של המבקשת, בכל הקשור לעילת התביעה, היא כי המשיבה ויתרה על התנאי המתלה השני, בהתנהגות שהתבטאה גם בשיח, לאחר החלטת הוועדה המקומית מחודש מרץ 2022. אם בידיה ראיות בכתב לכך, הרי שמדובר בראיות מרכזיות שהימנעות מצירופן לבקשה פועל לחובתה.

לא נעלמה מעיני טענת המבקשת כי מצהיר המשיבה אטיאס החל בעבודתו אצלה רק בחודש אוגוסט 2022, לאחר חתימת ההסכם, והמשיבה נמנעה מהגשת תצהיר של אלו שעבדו בה בעת חתימתו. טענת המבקשת כי בהתנהגותה המשיבה מחלה על התנאי המתלה השני לא כיוונה דווקא לחלון הזמנים הרלוונטי לטענה זו – דהיינו בין החלטת הוועדה המקומית בחודש מרץ 2022 לבין תחילת עבודתו של אטיאס אצל המשיבה באוגוסט 2022. הטענה נטענה בכלליות וללא לוח זמנים מסוים. לכן, לא ראיתי בפער זמנים קצר זה בין ההתרחשות הרלוונטית בוועדה המקומית לתחילת עבודתו של אטיאס במשיבה כגורע ממשקל תצהירו ועדותו.

1. לאור כל האמור, הבקשה נדחית. 

נוכח היקף ההתדיינות, תוצאתה, הממצאים ומכלול הנסיבות, המבקשת תשלם למשיבה הוצאות הבקשה בסך 35,000 ₪. 


ניתנה היום, כ' אייר תשפ"ה, 18 מאי 2025, בהעדר הצדדים.

